S-177/2017

Mál þetta, sem þingfest var og dómtekið fimmtudaginn 26. október sl., er höfðað með ákæru lögreglustjórans á Suðurlandi þann 18. september sl., á hendur K-x-x C-x-x, til heimilis að Fífuseli 12, Reykjavík,

I. fyrir umferðarlagabrot

með því að hafa, síðdegis sunnudaginn 4. júní 2017, ekið bifreiðinni [...] austur Suðurlandsveg skammt austan við afleggjara að Langholti í Flóahreppi, sviptur ökurétti, undir áhrifum áfengis (vínandamagn í blóði 1,47‰), óhæfur til að stjórna bifreiðinni örugglega vegna áhrifa kókaíns og tetrahýdrókannabínóls og með 127 km hraða á klukkustund þar sem leyfður hámarkshraði er 90 km á klukkustund, og fyrir að hafa umrætt sinn virt að vettugi fyrirmæli lögreglu um að stöðva akstur bifreiðarinnar heldur aka áfram austur Suðurlandsveg undan lögreglu en akstur ákærða var stöðvaður nokkru síðar er lögregla ók í veg fyrir hann á Suðurlandsvegi í Ásahreppi, skammt austan Þjórsárbrúar.

Teljast brot ákærða varða við 1. mgr. 48. gr., 1. mgr., sbr. 3. mgr. 45. gr., 1. mgr., sbr. 2. mgr. 45. gr. a., 2. mgr. 37. gr., og 3. mgr. 5. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

II. fyrir fíkniefnalagabrot

með því að hafa, á sömu stund og stað og greinir í ákærulið I, haft í vörslu sinni 4,92 g af maríhúana og 3 stykki af MDMA (ecstasy) töflum, sem lögregla fann við leit í bifreiðinni PB-644.

Telst brot ákærða varða við 2. gr., sbr. 5. og 6. gr. laga um ávana- og fíkniefni nr. 65, 1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar og til að sæta sviptingu ökuréttar frá 07.09.2019 að telja samkvæmt 101. og 102. gr. umferðarlaga nr. 50, 1987 með áorðnum breytingum, til að sæta upptöku á framangreindum fíkniefnum samanber ákærulið II. (efnaskrá nr. 35149), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.

Ákærði mætti við þingfestingu málsins og lýsti yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Í matsgerð frá rannsóknastofu Háskóla Íslands í lyfja- og eiturefnafræði, sem liggur frammi meðal rannsóknargagna lögreglu, kemur fram að kókaín og tetrahýdrókannabínólsýra hafi fundist í þvagi ákærða. Þá hafi í blóði hans mælst tetrahýdrókannabínól 3,2 ng/ml. Um málavexti að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði átta sinnum áður sætt refsingu, þar af fjórum sinnum vegna ölvunaraksturs og/eða aksturs undir áhrifum fíkniefna og tvívegis vegna aksturs sviptur ökurétti. Þann 7. ágúst 2014 var ákærða gerð sekt vegna ölvunaraksturs og aksturs undir áhrifum fíkniefna. Þann 26. september sama ár var ákærða gerður hegningarauki við framangreinda sekt meðal annars vegna ölvunaraksturs. Þann 15. júní 2016 var ákærði með dómi meðal annars fundinn sekur um akstur sviptur ökurétti. Þann 17. október sama ár var ákærða gerður hegningarauki við framangreinda dóm, meðal annars vegna aksturs sviptur ökurétti. Loks gerði ákærði þann 14. desember 2016 sátt í tveimur málum hjá lögreglu, er bæði vörðuðu akstur undir áhrifum fíkniefna. Að öðru leyti hefur sakaferill ákærða ekki áhrif við ákvörðun refsingar í máli þessu. Að framangreindu virtu telst brot ákærða á 45. og 45. gr. a. umferðarlaga nr. 50/1987, nú ítrekað í annað sinn.

Refsing ákærða er hæfilega ákveðin fangelsi í 45 daga. Með vísan til dómvenju þykja ekki efni til að skilorðsbinda refsinguna.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, ber að svipta ákærða ökurétti ævilangt. Eru því ekki efni til að ákveða upphafstíma sviptingarinnar.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk framangreind fíkniefni líkt og greinir í dómsorði.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem er nemur samkvæmt yfirliti sækjanda samtals 157.096 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, K-x-x C-x-x, sæti fangelsi í 45 daga.

Ákærði er sviptur ökurétti ævilangt.

Gerð eru upptæk 4,92 g af maríhúana og 3 MDMA töflur, sbr. efnaskrá lögreglu nr. 35149.

Ákærði greiði allan sakarkostnað, 157.096 krónur.

S-kvk-nf I-kvk-nf.